CELEX: 62008TN0465
Language: da
Date: 2008-10-15 00:00:00
Title: Sag T-465/08: Sag anlagt den 15. oktober 2008 — Den Tjekkiske Republik mod Kommissionen

20.12.2008   
            
            
               DA
            
            
               Den Europæiske Unions Tidende
            
            
               C 327/39
            
         Sag anlagt den 15. oktober 2008 — Den Tjekkiske Republik mod Kommissionen
   (Sag T-465/08)
   (2008/C 327/69)
   Processprog: tjekkisk
   Parter
   
      Sagsøger: Den Tjekkiske Republik (ved M. Smolek, som befuldmægtiget)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning om at foretage modregning af skyldige beløb med Kommissionens fordringer, BUDG/C3 D(2008) 10.5-3956, annulleres.
            
         
               —
            
            
               Kommissionens tilpligtes at betale Den Tjekkiske Republik det modregnede beløb på 9 354 130,93 EUR med tillæg af morarenter.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   
               1.
            
            
               Med dette søgsmål i henhold til artikel 230 i traktaten om oprettelse af Det Europæiske Fællesskab har Den Tjekkiske Republik nedlagt påstand om annullation af Kommissionens beslutning om at foretage modregning af skyldige beløb med Kommissionens fordringer, BUDG/C3 D(2008) 10.5-3956. Ved vedtagelsen af den anfægtede beslutning handlede Kommissionen i henhold til artikel 73, stk. 1, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1), som ændret. Ved den anfægtede beslutning modregnede Kommissionen sine tilbagebetalingsfordringer på Den Tjekkiske Republik i beløb fra de revolverende fonde under Phare-programmet T9106, CS9203 og CZ9302 for 9 354 130,93 EUR. Kommissionens krav blev modregnet i Den Tjekkiske Republiks krav på mellemliggende betalinger til to operationelle programmer finansieret af strukturfondene på 10 814 475,41 EUR. Den Tjekkiske Republik kræver således at det modregnede beløb udbetales.
            
         
               2.
            
            
               Den anfægtede beslutning er ugyldig, da Kommissionen tilsidesatte sine beføjelser ved vedtagelsen heraf, idet den nævnte beslutning blev truffet på urigtigt retsgrundlag.
            
         
               3.
            
            
               Selv om det blev antaget, at forordning nr. 1605/2002 finder anvendelse i den givne situation, er den anfægtede beslutning ugyldig, da den blev truffet i strid med de betingelser for modregning, der er fastsat i forordningen, nærmere bestemt Kommissionens forordning nr. 2342/2002 (2), som gennemfører forordning nr. 1605/2002 og fastsætter proceduren for modregning.
            
         
               4.
            
            
               Endelig er den anfægtede beslutning ugyldig, da den ikke indeholder nogen begrundelse.
            
         
      (1)  EFT L 248 af 16.9.2002, s. 1.
   
      (2)  Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 31.12.2002, s. 1).